
סדר היום:	תקנות עבודת נשים (היעדרות עובדת אצל מעבידים שונים לשם פיקוח רפואי בהריון), התשס"ה -2005



נכחו:

חברי הוועדה:	שאול יהלום – היו"ר


מוזמנים:	נועה בן-שבת	משרד התעשיה, המסחר והתעסוקה
	דבורה אליעזר	לשכה משפטית, משרד התעשיה, המסחר והתעסוקה
	נוגה בוטנסקי	ההסתדרות הכללית החדשה
	מרדכי רון	הסתדרות עובדים לאומית
	טגריד ג'האשן	שדולת הנשים



יועצת משפטית:	ג'ודי וסרמן

מנהל/ת הוועדה:	וילמה מאור

רשמת פרוטוקולים:	אתי אפלבוים


היו"ר שאול יהלום:

	ברוכים הבאים לוועדת העבודה הרווחה והבריאות. אני מודה לכל מי שבא בתקופת הפגרה.

	הנושא: תקנות עבודת נשים (היעדרות עובדת אצל מעבידים שונים לשם פיקוח רפואי בהריון), התשס"ה – 2005. 

קודם תסבירי לי את החוק, לפני שאת מסבירה את התקנות. אני רוצה להבין מה הכוונה בחוק: " עובדת שבוע עבודה מלא כנהוג במקום העבודה".

נועה בן-שבת:

	אם זה מקום עבודה שעובד 5 ימים בשבוע – היא עובדת 5 ימים בשבוע.

היו"ר שאול יהלום:

נניח שהיא מרצה באוניברסיטה והמרצים עובדים לפי שעות. שבוע עבודה שם זה 12 שעות. היא עובדת 12 שעות באוניברסיטה ונותנת את השיעורים שלמה בימים בימי ראשון, שלישי, וחמישי. האם לפי  החוק היא תהיה זכאית?

נועה בן שבת:

	אני מניחה שלפי החוק היא לא תהיה זכאית. 

היו"ר שאול יהלום:

	אבל זה שבוע עבודה מלא הנהוג במקום עבודתה.

נועה בן שבת:

	השאלה היא, האם זה שבוע עבודה מלא? כי אז השאלה תהיה איך עובד הצוות המינהלי. 

היו"ר שאול יהלום:

	היא עובדת הוראה. 

נועה בן שבת:

	זה באמת תלוי במקום העבודה. אם מקום העבודה עובד 3 ימים בשבוע וזה שבוע עבודה מלא, אז ברגע שהיא עובדת את אותו היקף של עבודה, היא תהיה זכאית להעדרות.  

היו"ר שאול יהלום:

	מה דעתך שבמקום לכתוב בתקנות "במשך 5 ימי עבודה בשבוע לפחות" לכתוב את אותו סגנון שכתוב בחוק "במשך שבוע עבודה מלא הנהוג במקומות עבודתה". 

נועה בן שבת:

	זאת בדיוק הבעיה. יש לנו בעיה כיוון שיתכן שיש מקום עבודה שבו עובדים 5 ימים בשבוע והיא עובדת באותו מקום רק 3 ימים בשבוע. יש מקום אחר שעובדים בו 6 ימים בשבוע והיא עובדת באותו מקום רק יומיים.


היו"ר שאול יהלום:

	הבעיה שלך הפוכה. יכול להיות שבמקום עבודה הזה עובדים 3 ימים בשבוע סביב השעון. נניח שהיא תורנית בשדה התעופה ושם עובדים 3 ימים בשבוע 24 שעות עם כוננות. או נניח שהיא רופאה, ועובדת בכוננות 3 ימי עבודה. 

	לפי החוק היא תהיה זכאית.

נועה בן שבת:

	נכון.

היו"ר שאול יהלום:

	ולפי התקנות היא לא תהיה זכאית יכול להיות שהיא עובדת יום וחצי בבית חולים ויום וחצי במרפאה של קופת חולים.  אם היא היתה עובדת 3 ימים בבית החולים – היא היתה זכאית; ואם היא עובדת בשני מקומות עבודה – לא זכאית – כי זה לא 5 ימים. 

	למה לך להיכנס לזה? בואי לא נרע את מצבה. 

נועה בן שבת:

	אסביר למה בכלל נכנסנו לנושא של 5 ימים בשבוע ולמה חשבנו שמלכתחילה קבעו את התנאים של יותר מ-4 שעות או עד 4 שעות ביום, בכל יום של שבוע עבודה. הרעיון פה הוא שעובדת כזאת נאלצת להעדר על חשבון שעות עבודה. כיוון שהיא עובדת למעלה מ-4 שעות ביום היא נאלצת ללכת על חשבון ימי עבודה. אם היא באמת עובדת יום וחצי בשבוע במקום אחד ועוד יום וחצי בשבוע במקום אחר, למען האמת היא יכולה להתפנות ביום אחר לעשות את הבדיקות וזה לא צריך לבוא על חשבון המעבידים שלה. זה מה שעמד מאחורי הכלל של 5 ימים. 

היו"ר שאול יהלום:

	אבל למה את מרעה את מצבה?

	יש פה קצרנית של הכנסת. נניח שאין ועדות וקבעו שמשרה מלאה זה בימי שני, שלישי ורביעי שהם ימי המליאה, וזאת משרה שלמה. כאשר היא תעדר, על פי החוק ב-40, היא זכאית כי זאת משרה שלמה. תעזבי כרגע את זה שהיא יכולה ללכת בימי ראשון וחמישי – תתקני את החוק הראשי. את לא מתקנת את החוק הראשי אלא נותנת לה פריבילגיה. 

	אבל אם היא עובדת כקצרנית וחצי בכנסת וקצרנית וחצי בממשלה, אז את אומרת לה: "לא". למה לך להרע את מצבה? היא לא מצאה משרה שלמה. 

	יש חברי כנסת שעובדים שלושה ימים. יש המון אנשים שעובדים בבניין הזה 3 ימים בשבוע אבל בגלל שהם עובדים ביום ובלילה זאת משרה שלמה. לכן קבעו שזאת משרה שלמה. לפי החוק הם זכאים להעדר בימי שני, שלישי, ורביעי. 

מרדכי רון:

	אם אני לוקח מורה לריתמיקה שעובדת לפעמים 6 ימים בשבוע, אבל לא יותר משעתיים ביום, כי זה מה שנתנו לה. 

היו"ר שאול יהלום:

	כאן מדובר במשרה שלמה הנהוגה במקום עבודתה. 	


נועה בן שבת: 

	לא משרה שלמה, זה כל ימי העבודה. 

היו"ר שאול יהלום: 

כמו בכנסת, אם היא עובדת בשני, שלישי ורביעי סביב השעון, בימי ראשון וחצי היא עייפה. ביום ראשון וחמישי היא נופלת הרגליים. לפי החוק הזה, זאת זכותה. לפי החוק הזה, אם חברת כנסת תלך בימי שני או שלישי, יפטרו אותה, נכון? אז למה אם היא חצי חברת כנסת וחצי קצרנית אני לא אתן לה את זה?

נועה בן שבת:

	אבל מה תעשה אם מקום עבודה אחד עובד 6 ימים בשבוע ומקום עבודה אחר עובד 3 ימים בשבוע? איך אנחנו נקבע אם היא עובדת שבוע עבודה מלא כנהוג במקומות עבודתה? אין לנו בעצם אפשרות לקבוע את זה. אם נגיד 3 ימים זה לא עומד בתנאי של 6 ימים. אנחנו נמצאים פה בבעיה כי יכולים להיות מקומות עבודה שנים שבהם שבוע עבודה מלא שונה. לכן אנחנו רוצים להתאים את המצב ולשפר את מצבן של עובדות שהיום לא זכאיות בכלל. 

היו"ר שאול יהלום:

למה להקשות? נכתוב: "אשה עובדת אצל יותר ממעביד אחד במקומות עבודה שונים במשך שבוע, כמו שתארנו בחוק, זכאית להעדר מעבודתה אצל כל אחד ממעבידיה ללא ניכוי, וזאת בהתחשב בכל מקום עבודתה" - - - 

ג'ודי וסרמן: 

אנחנו מדברים על מצב שהיא בהגדרה לא עובדת משרה מלאה בכל אחד ממקומות העבודה. בכנסת היא עובדת יום בשבוע, כשבמקום עבודה זה עובדים 3 ימים ברצף, ובמקום השני, שבו עובדים 5 ימים, היא עובדת יומיים. 

היו"ר שאול יהלום:

	אז אני אתייחס לכל מקום בנפרד, באופן יחסי.

ג'ודי וסרמן:

	אנחנו רוצים שביחד זה יהיה שבוע עבודה מלא. במקום אחד היא עובדת יום אחד מתוך השלושה, ובמקום השני עובדת יומיים מתוך ה-5. שני המקומות ביחד זה שבוע עבודה מלא?

היו"ר שאול יהלום:

	גם היא לא כתבה שבוע עבודה מלא. היא כתבה 5 ימים. לפי זה המורה לבאלט שעובדת שעה ביום, עונה על תקנה הזאת.  

ג'ודי וסרמן:

	אבל היא אומרת שהתנאי הוא שבשני המקומות ביחד היא עובדת את מלוא הימים. השאלה: מה זה מלוא הימים בדוגמא שלך?

היו"ר שאול יהלום:
	
	אני אומר את העיקרון, אתם תחשבו איך לנסח את זה. העיקרון הוא אל תפגעו שעובדת במספר מקומות, אם היא עובדת שתי משרות ב-4 ימים. נניח לדוגמא שיש מורה לאקורדיאון והיא עובדת בגנים. היא עובדת מהבוקר עד הלילה כולל במתנס"ים. היא עובדת בימי ראשון, שלישי, וחמישי. כל עבודה כזאת זאת משרה. היא נופלת מהרגליים. במשכורת היא מקבלת 180 אחוז, אבל כאן היא לא תוכל לקבל כי לא כתוב 5 ימים. אותה מורה, אם היתה עובדת משרה שלמה היו נותנים לה. 

נועה בן שבת: 

	אבל אם זאת מורה שעובדת בבית ספר מאוד גדול שהמורים עובדים בו 4 ימים בשבוע, אז אותה מורה גם לא היתה מקבלת, כי היא לא עובדת בכל אחד מימי השבוע. 

היו"ר שאול יהלום:

	איפה זה כתוב?

נועה בן שבת:

זה מה שכתוב בחוק העיקרי. בחוק העיקרי כתוב שאם היא עובדת משרה מלאה ואם היא לא נמצאת בכל יום משבוע עבודה מלא - - - 

היו"ר שאול יהלום:

	זה שבוע עבודה מלא כנהוג במקום עבודתה. לפני כמה שנים המורים אמרו שהם עובדים 4 ימים ושני ימי השתלמות. לגביהם זה 4 ימים. 

נועה בן שבת:

	אבל אותה מורה גם אז לא היתה מקבלת כי היא עבדה רק 3 ימים. נכון שהיא עובדת מהבוקר עד הערב כשכל שאר המורות עובדות שעתיים ביום - - - 

היו"ר שאול יהלום:

	המורה לאקורדיאון עובדת 4 ימים. המנהל קבע שעובדים 4 ימים. 30 שעות שזאת משרה של מורה, מרכזים ב-4 ימים. לכן כל מורה עובד 7.5 שעות. עכשיו המורה הזאת עובדת ראשון, שני, שלישי ורביעי וביום חמישי ושישי היא מבשלת.  

	עכשיו נשאלת השאלה על פי החוק הזה, האם מותר לה להעדר בימים ראשון, שני, שלישי, רביעי, או לא?

נועה בן שבת:

	לפי החוק הקיים, אם עובדים 4 ימים בשבוע אז היא זכאית להעדר.

היו"ר שאול יהלום:

יפה מאוד. עכשיו היא עובדת בשני בתי ספר. בראשון שני היא עובדת 16 שעות בבית הספר הראשון, ובימי שלישי ורביעי בבית הספר השני. עכשיו היא בהריון. לפי החוק, אם היא היתה משרה מלאה בבית הספר הראשון, היית נותנת לה. לפי התקנות – לא נותנת לה כי זה לא 5 ימים. הבעיה ברורה?

נועה בן שבת:

הבעיה ברורה אבל אני לא חושבת שהיא בעיה אמיתית. התקנות האלה באות לשפר את המצב הקיים שעובדת במשרה חלקית שעובדת אצל כמה מעבידים לא זוכה לכלום. בעצם ההצעה באה מצד אחד לא להטיב את מצבה לעומת עובדת בפחות ממשרה מלאה במקום עבודה אחד - - 

היו"ר שאול יהלום:

את אומרת שאם כבר עושים דבר טוב, אז תסתפק בחצי. 

נועה בן שבת:

אין סיבה להעדיף עובדת שעובדת אצל כמה מעבידים על פני אחותה, שעובדת באותה צורה,אצל מעביד אחד. 

היו"ר שאול יהלום:

	אני אומר שאל תיטיבי ואל תרעי. תנסחי את זה כך שיהיה כתוב באופן יחסי - - - 

נוגה בוטנסקי:

	תראי לי איפה התנאי של שבוע עבודה מלא?

ג'ודי וסרמן:

	ולמה זה מתייחס? 

היו"ר שאול יהלום:

	במקום שהיא לא עובדת כמקובל מלא, לא תיתני לה. 

ג'ודי וסרמן:

	היא עובדת חצי משרה בשניים או שלושה מקומות. מה המלא לגביה כאשר בכל מקום שבוע העבודה שונה? איך יוצרים את המכנה המשותף שבשבוע עבודה מלא? האם שבוע עבודה מלא זה 4 ימים? 3 ימים? או 3.5? זאת הבעיה. אנחנו מחברים שני דברים שהם לא זהים. 

היו"ר שאול יהלום:

	במקום העבודה שלי היא תפסיד.  במקום שהיא עובדת 2 מתוך 4 יש לה זכות ל-50 אחוז. 

ג'ודי וסרמן:

	קובעים את הזכות שלה כמכלול. האם במכלול היא מגיעה למשרה שלמה?

היו"ר שאול יהלום:

	לא, כל מקום. את לא קובעת פה במכלול. את קובעת פה כל מקום בנפרד. 

ג'ודי וסרמן:

	אתה קובע קודם אם יש זכות ואז כל מקום באופן יחסי משלם את הזכות. במקום שהיא עובדת חצי משרה היא תהיה זכאית לחצי ובמקום השני לחצי השני. אבל, קודם אתה קובע אם יש לה זכאות, אם היא מגיעה למשרה מלאה. אנחנו לא יודעים איך לחבר את החלקים של המשרה ל-5 ימים. 

נועה בן שבת:

אפשר להגיד שאם בשני מקומות העבודה שבוע עבודה הוא פחות מחמישה ימי עבודה, אז אולי נלך לקולה. 
ג'ודי וסרמן:

	מי יקבע מה זה שבוע עבודה מלא?

נועה בן שבת:

	נקבעה פה נוסחה. אני צריכה לחזור למשרד האוצר, כי משרד האוצר אמר בינתיים שלנוסחה הזאת אין לו התנגדות. לגבי נוסחה אחרת, אני צריכה לברר את העמדה שלהם. 

היו"ר שאול יהלום:

	מי שצריך לבנות לך את הנוסחה, זה איש מתמטיקה.

נועה בן שבת:

	אם בכל אחד ממקומות העבודה שבוע העבודה קצר מ-5 ימים, אז אולי לא נדרוש ממנה את הסכום המצטבר של 5 ימים אלא את מספר הימים הגבוה יותר.   

נוגה בוטנסקי:

	החוק הראשי הוא הבעייתי. 

נועה בן שבת:

	לחוק הראשי היה את ההגיון משלו. הוא אמר שרוצים שבוע עבודה מלא. היא הניחה שרוב האנשים עובדים שבוע עבודה מלא. 

היו"ר שאול יהלום:

לא נאשר את זה עכשיו ותחשבו על פתרון מתמטיקאי יצירתי. 
הישיבה ננעלה בשעה 14:00


